CELEX: 32022D0907
Language: lt
Date: 2022-06-01 00:00:00
Title: Komisijos įgyvendinimo sprendimas (ES) 2022/907 2022 m. birželio 1 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Good Clothes, Fair Pay“ („Geri drabužiai, teisingas darbo užmokestis“) (Tekstas autentiškas tik anglų kalba)

2022 6 10   
               
               
                  LT
               
               
                  Europos Sąjungos oficialusis leidinys
               
               
                  L 157/13
               
            
         KOMISIJOS ĮGYVENDINIMO SPRENDIMAS (ES) 2022/907
         2022 m. birželio 1 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Good Clothes, Fair Pay“ („Geri drabužiai, teisingas darbo užmokestis“)
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2022 m. balandžio 4 d. Komisijai pateiktas prašymas užregistruoti Europos piliečių iniciatyvą „Good Clothes, Fair Pay“;
                  
               
                     (2)
                  
                  
                     organizatorių suformuluotas iniciatyvos tikslas – paraginti Komisiją pasiūlyti teisės aktą, kuriuo drabužių ir avalynės sektoriaus įmonės būtų įpareigotos išsamiai tikrinti, ar jų tiekimo grandinėse mokamas pragyvenimą užtikrinantis darbo užmokestis. Šio teisės akto tikslai būtų: a) papildyti ES tvaraus įmonių valdymo sistemą ir Direktyvą dėl minimaliojo darbo užmokesčio ir jomis remtis; b) reikalauti, kad įmonės nustatytų neigiamą poveikį žmogaus teisei į pragyvenimą užtikrinantį darbo užmokestį, asociacijų laisvei ir kolektyvinių derybų teisėms ir taikytų šio neigiamo poveikio prevencijos ir mažinimo priemones; c) mažinti skurdą Sąjungoje ir pasaulyje, ypatingą dėmesį skiriant moterų, migrantų ir darbuotojų, dirbančių pagal mažų garantijų darbo sutartis, padėčiai ir kovai su vaikų darbu; d) uždrausti nesąžiningos prekybos praktiką, kuri sukelia faktinę ir potencialią žalą drabužių ir avalynės sektoriaus darbuotojams arba prie jos prisideda, ir skatinti sąžiningo pirkimo praktiką; e) užtikrinti vartotojų teisę gauti informaciją apie drabužių ir avalynės sektoriaus įmones; f) didinti drabužių ir avalynės sektoriaus įmonių skaidrumą ir atskaitomybę;
                  
               
                     (3)
                  
                  
                     iniciatyvos priede pateikiama daugiau informacijos apie jos dalyką, tikslus ir aplinkybes. Organizatoriai teigia, kad daugelyje valstybių narių teisės aktais nustatytas minimalusis darbo užmokestis sudaro tik nedidelę procentinę pragyvenimą užtikrinančio darbo užmokesčio dalį, o pagrindinėse Sąjungai nepriklausančiose drabužių gamybos šalyse teisės aktais nustatytas minimalusis darbo užmokestis vidutiniškai sudaro mažiau nei 50 proc. pagrindinėms deramoms gyvenimo sąlygoms užtikrinti reikiamų lėšų. Šiuo atžvilgiu jie remiasi Visuotine žmogaus teisių deklaracija ir Tarptautinio ekonominių, socialinių ir kultūrinių teisių pakto 7 straipsniu, kuriuose numatyta teisė į atlygį, leidžiantį darbuotojams ir jų šeimoms bent deramai gyventi. Organizatoriai teigia, kad sprendžiant pragyvenimą užtikrinančio darbo užmokesčio klausimą drabužių ir avalynės sektoriuje būtų prisidedama prie Darnaus vystymosi darbotvarkės iki 2030 m. (2) tikslų – panaikinti skurdą, užtikrinti lyčių lygybę, deramą darbą ir tvarią gamybą bei vartojimą – įgyvendinimo. Organizatoriai taip pat pabrėžia, kad sprendžiant mažo darbo užmokesčio problemą būtų pašalintas ir vienas iš pagrindinių vaikų darbą lemiančių veiksnių ir tai atitiktų Komisijos įsipareigojimą panaikinti vaikų darbą, nes šis klausimas, anot Komisijos, turi išlikti svarbus visų atitinkamų politikos sričių prioritetas. Turėtų būti reikalaujama, kad atitinkamos įmonės stebėtų poveikio mažinimo priemonių, kurių jos ėmėsi vykdydamos išsamaus patikrinimo procesą, pažangą ir apie ją praneštų. Organizatoriai teigia, kad Komisija gali rekomenduoti tinkamas ir teisėtas metodikas, pagal kurias būtų apskaičiuojamas pragyvenimą užtikrinantis darbo užmokestis, kuriuo remiantis būtų galima vesti derybas dėl darbo užmokesčio šiame sektoriuje. Organizatoriai taip pat ragina remiantis Europos Parlamento ir Tarybos direktyva (ES) 2019/633 (3) priimti teisės aktus, skirtus kovoti su nesąžiningos prekybos praktika šiame sektoriuje;
                  
               
                     (4)
                  
                  
                     galiausiai priede organizatoriai ragina didinti sektoriaus skaidrumą – įpareigoti įmones skelbti tam tikrą su gamyba susijusią informaciją iš savo tiekimo grandinių ir užtikrinti vartotojų teisę gauti informaciją apie faktinį ir galimą neigiamą poveikį, susijusį su darbo užmokesčiu ir mažų garantijų sutartimis. Organizatoriai pateikė direktyvos pasiūlymo projektą, kuriame numatyti įvairūs elementai, galintys padėti pasiekti jų iniciatyvos tikslus;
                  
               
                     (5)
                  
                  
                     kalbant apie iniciatyvos tikslus, Komisija yra įgaliota pagal Sutarties 50 ir 114 straipsnius pateikti pasiūlymą dėl teisės akto, kuriuo drabužių ir avalynės sektoriaus įmonės būtų įpareigotos išsamiai tikrinti, ar jų tiekimo grandinėje mokamas pragyvenimą užtikrinantis darbo užmokestis;
                  
               
                     (6)
                  
                  
                     dėl šių priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimų pateikti pasiūlymą dėl Sąjungos teisės akto siekiant įgyvendinti Sutartis aprėptį;
                  
               
                     (7)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
                  
               
                     (8)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (9)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (10)
                  
                  
                     todėl piliečių iniciatyva „Good Clothes, Fair Pay“ turėtų būti užregistruota;
                  
               
                     (11)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos įvykdytos, nereiškia, kad Komisija kokiu nors būdu patvirtina faktinį iniciatyvos turinio tikslumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Good Clothes, Fair Pay“ užregistruojama.
         
         
            2 straipsnis
            Šis sprendimas skirtas piliečių iniciatyvos „Good Clothes, Fair Pay“ organizatoriams, kuriems kaip kontaktiniai asmenys atstovauja Maeve GALVIN ir Kirsten KOSSEN.
         
         
            Priimta Briuselyje 2022 m. birželio 1 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  Jungtinių Tautų Generalinės Asamblėjos rezoliucija 70/1, Keiskime mūsų pasaulį. Darnaus vystymosi darbotvarkė iki 2030 m., A/RES/70/1 (2015 m. rugsėjo 25 d.).
         
            (3)  2019 m. balandžio 17 d. Europos Parlamento ir Tarybos direktyva (ES) 2019/633 dėl įmonių vienų kitoms taikomos nesąžiningos prekybos praktikos žemės ūkio ir maisto produktų tiekimo grandinėje (OL L 111, 2019 4 25, p. 59).